**NOU 2016:24 «Ny straffeprosesslov»** er en norsk offentlig utredning (NOU) fra et utvalg oppnevnt ved kongelig resolusjon 20. juni 2014. Utvalget ble ledet av Runar Torgersen og hadde som oppgave å vurdere Straffeprosessloven og fremlegge et forslag til ny straffeprosesslov. Utredningen ble avgitt til Justis- og beredskapsdepartementet 3. november 2016. Utvalget anbefaler at det utarbeides en helt ny straffeprosesslov for å erstatte den gamle på bakgrunn av store forandringer i straffesaksfeltet og kriminalitetbildet.

Riksadvokaten mente at utvalget hadde lagt et grunnlag for en vellykket lovreform og at man i arbeidet hadde tatt hensyn til ny teknologi, effektivisering av prosessen samt utvikling i de internasjonale rettskildene. Riksadvokaten mente dog at etablert rettspraksis og hele den eksisterende straffeprosessloven ikke nødvendigvis var utdatert og måtte forandres hvis ny lovgivning ble innført.

Advokatforeningen støttet lovforslaget, men stilte seg negativ til et par punkter. Noen av de kritiserte punktene er menneskerettslige mangler samt gjenbruk av lyd- og videopptak til bruk i ankesaker.

Oslo politidistrikt var til dels «sterkt kritisk» til lovforslaget, og mente at det «tar et rettspolitisk nytt standpunkt og flytter avbalanseringen av samfunnets behov i motsetning til mistenktes et godt stykke». Oslopolitiet uttalte at utkastet inneholdt «overraskende mange forslag til å reversere nokså fersk lovgivning og til å stramme inn rammene for politi- og påtalemyndighet i strafferettspleien. Utkastet går langt i retning av å foreslå nye sperrer og begrensninger mht. muligheten for å etterforske kriminalitet. Forslaget bærer preg av ett rettspolitisk syn. Vi stiller spørsmål ved om forslaget er et godt svar på den bestillingen som lå i utvalgets mandat.»

Også instanser og organisasjoner som Juristforbundet - Politijuristene, Sivilombudsmannen og Barneombudet leverte høringsuttalelser med innspill.

Utredningen resulterte i et lovforslag som 6. april 2018 ble fremmet i statråd, Prop. 63 L (2017-2018). Etter dette har forslaget (pr. april 2021) ikke medført ytterligere lovforslag, og det foreligger ingen konkrete planer om å fremme et forslag til Stortinget om ny straffeprosesslov.

Referanser
----------

1. ↑  beredskapsdepartementet, Justis- og (3. november 2016). «NOU 2016: 24». *Regjeringen.no* **(norsk)**. Besøkt 5. april 2018.
2. ↑  beredskapsdepartementet, Justis- og (5. desember 2016). «Høring – NOU 2016: 24 Ny straffeprosesslov». *Regjeringen.no* **(norsk)**. Besøkt 5. april 2018.
3. ↑  «Høyringsfråsegn om ny straffeprosesslov – Riksadvokaten». *www.riksadvokaten.no*. Besøkt 5. april 2018.
4. ↑  «Ny straffeprosesslov: - Bryter med muntlighetsprinsippet». *Advokatbladet*. 26. juni 2017. Besøkt 5. april 2018.
5. ↑  «NOU 2016: 24 Ny straffeprosesslov». *Advokatforeningen*. Besøkt 5. april 2018.
6. ↑  Høringsuttalelse fra Oslo politidistrikt
7. ↑  Sverre Bromander (12. august 2017). «Høringsuttalelse ny straffeprosesslov» (PDF). Besøkt 5. april 2018.
8. ↑  Aage Thor Falkanger (31. mai 2017). «Høringsuttalelse NOU 2016:24 Ny straffeprosesslov» (PDF). Besøkt 5. april 2018.
9. ↑  «Ny straffeprosesslov». *Barneombudet*. Besøkt 5. april 2018.
10. ↑  «Endringer i straffeprosessloven og tvisteloven (opptak og gjenbruk av forklaringer i retten mv.)». *Stortinget*. 6. april 2018. Besøkt 8. april 2018.
11. ↑  Rett24 11. mars 2020